****

**מדינת ישראל**

 משרד הפנים

מנהלת הבחירות למועצה אזורית גולן

דף עזר למגישי הרשימות והמועמדים

1. **חוברות להגשת הצעות ורשימות מועמדים**

יש להגיש את הצעות ורשימות המועמדים אך ורק באמצעות החוברות המיוחדות שנוסחם ופרטיהם קבועים בצו. הטפסים להגשת הצעת מועמד לראש המועצה מאוגדים בחוברת שצבע הכריכה שלה בגוון צהוב. החוברת להגשת מועמדות של ראש מוא"ז מכהן היא בצבע **כתום**. הטפסים להגשת רשימת מועמדים למועצה בחוברת שצבע הכריכה שלה בגוון **ירוק** והטפסים לרשימת מועמדים לוועדים מקומיים או לנציגות בחוברת שצבע הכריכה שלה בגוון **כחול**.

1. **מספר המועמדים**

1. **הצעת מועמד**

בטופס הצעת מועמד לראש המועצה יש לנקוב כמובן בשמו של מועמד אחד בלבד.

1. **רשימות מועמדים**

על פי האמור בסעיף 152 בצו רשימת **מועמדים למועצה** תכלול מספר מועמדים שלא יפחת משלושה ולא יעלה על עשרה.

מספר המועמדים ברשימת מועמדים לוועד מקומי לא תעלה על כפל מספר החברים בוועד- כלומר 10.

רצוי מאד שכל רשימה אכן תכלול את המספר המרבי הנ"ל של מועמדים שהיא זכאית לכלול וזאת כדי שתהיה ברשימה רזרבה של מועמדים למקרה שמועמד ייפסל בידי מנהל הבחירות. כן דרושה ברשימה רזרבה של מועמדים שיוכלו בשעת הצורך להחליף אדם שנבחר מטעם הרשימה וחדל לכהן לפני תום הקדנציה.

1. **הסכמה לשמש כמועמד**

כל אדם ששמו מוגש כמועמד לראשות המועצה או לאחד מהמוסדות האחרים העומדים לבחירה, חייב לחתום אישית על כתב הסכמה לשמש כמועמד. אדם שלא חתם על כתב הסכמה כאמור לא יאושר כמועמד.

נוסח כתב ההסכמה מצורף לכל אחת מחוברות הטפסים שעל גביהם יש להגיש את הצעות ורשימות המועמדים.

לצלם מתוך החוברת המתאימה את טופס ההסכמה עבור כל אחד מהמועמדים שיש בדעתם לכלול ברשימה, כדי שהמועמדים ימלאו טופס זה ויחתמו עליו. **אין לקבל חתימה של כמה מועמדים על גבי טופס אחד.**

את כתבי ההסכמה יש למסור למנהל הבחירות עד לא יאוחר מהמועד האחרון שנקבע להגשת ההצעות והרשימות.

אדם הנמצא מחוץ לישראל רשאי לשלוח למנהל הבחירות את הסכמתו לשמש כמועמד, בנוסח הקבוע לכך, באמצעות מברק או פקסימיליה.

אדם רשאי לתת את הסכמתו לשמש כמועמד ברשימת מועמדים אחת בלבד לכל אחד מהמוסדות העומדים לבחירה.

אדם שחתם על כתבי הסכמה לשמש כמועמד ביותר מרשימה אחת לאותו מוסד, יש למחקו מכל הרשימות. אולם, אין מניעה להסכים לשמש כמועמד למוסדות שונים.

כך למשל – אין פסול בכך שאדם שחתם על כתב הסכמה אחד לשמש כמועמד ברשימה המתמודדת בבחירות למועצה, ועל כתב הסכמה אחד לשמש כמועמד ברשימה המתמודדת בבחירות לוועד מקומי ואף על כתב הסכמה אחד לשמש כמועמד לראשות המועצה, והוא יכול לשמש כמועמד בכל אחת מהרשימות וההצעות הללו.

ראוי להדגיש כי לפי סעיף 37ג לצו, חבר ועד מקומי פסול מלכהן כחבר המועצה. לכן מי שמתמודד לשני התפקידים (**חבר ועד מקומי וחבר מועצה**) ונבחר לשניהם – יוכל לכהן רק באחד מהתפקידים.

1. **חתימות מגישי הצעות ורשימות מועמדים**

הגשה של הצעת מועמד לראשות המועצה ושל רשימת מועמדים למועצה, לוועד מקומי או לנציגות, טעונה חתימה של מספר מינימאלי של בוחרים התומכים בהגשת ההצעה או הרשימה.

1. **הצעת מועמד לראשות המועצה**

סעיף 5 בחוק המועצות האזוריות (**בחירת ראש המועצה**), התשמ"ח – 1988 קובע כי מספר החותמים המינימאלי הדרוש להגשת הצעת מועמד לראש המועצה הוא 500 בוחרים או 3% ממספר הבוחרים במועצה, הכל לפי המספר הקטן ביותר.

לדוגמה: בגולן אם סך כל הבוחרים, בכל האיזורים הוא 11,766, הרי ש- 3% מתוכם הוא 352.98 ולכן מספר החתימות הדרוש לכל הצעת מועמד הוא 353 (**כי 352 חתימות הן פחות מ- 3%)**

ברור שאדם החותם על הצעת מועמד חייב להיות רשום באחד מפנקסי הבוחרים של אחד מהאזורים שבתחום המועצה.

1. **רשימת מועמדים למועצה**

סעיף 20 בצו המועצות האזוריות קובע כי מספר החותמים המינימאלי הדרוש להגשת רשימת מועמדים למועצה הוא 2% ממספר בעלי זכות הבחירה באזור שבו מוגשת הרשימה, אך לא פחות מ- 5 בוחרים.

1. **רשימת מועמדים לוועד מקומי או לנציגות**

ההוראה בסעיך 100 בצו בנוגע למספר החותמים המינימאלי הדרוש להגשת רשימת מועמדים לועד מקומי או לנציגות, זהה להוראה הנ"ל החלה על רשימת מועמדים למועצה, כלומר דרושים 2% לפחות ממספר בעלי זכות הבחירה בישוב שבו מוגשת הרשימה, אך לא פחות מ- 5 בוחרים.

כמו כן על רשימת מועמדים לועד מקומי זכאי לחתום כתומך כל מי שרשום בפנקס הבוחרים של הישוב .

הערה: מספר החתימות שצוינו לעיל כדרושים להגשת הצעות ורשימות הם מספרי מינימום. אין מניעה כמובן להחתים תומכים במספר מעט גדול יותר מהדרוש וכך אף רצוי שייעשה למקרה של פסילת חתימות בידי מנהל הבחירות.

**הוראות נוספות:**

**\*אין חזרה מחתימה**

אדם שחתם כתומך על הצעת מועמד או רשימת מועמדים איננו יכול לחזור בו מחתימתו, כלומר גם אם אדם מודיע שהוא מבטל את חתימתו אין להודעתו משמעות והחתימה תובא בחשבון במניין החתימות הדרוש.

**\*חתימה אחת לכל מוסד**

אדם רשאי לחתום כתומך רק לרשימת מועמדים אחת לכל אחד מהמוסדות העומדים לבחירה. אדם שחתם על יותר מרשימת מועמדים אחת לאותו מוסד (כגון: אדם שחתם כתומך על שתי רשימות שונות המתמודדות בבחירות למועצה או על שתי רשימות שונות לוועד המקומי) או על יותר מהצעת מועמד אחת לראשות המועצה - כל חתימותיו לאותו המוסד בטלות.

יחד עם זאת – אדם רשאי לחתום כתומך לרשימות מועמדים למוסדות שונים כגון שחתם לרשימת מועמדים אחת המתמודדת בבחירות למועצה ועל רשימת מועמדים אחת המתמודדת בבחירות לוועד מקומי.

**\*חתימת מועמד כתומך**

אדם רשאי לחתום כתומך בהצעת מועמד או ברשימת מועמדים, בין שהוא עצמו מועמד באותה הצעה או רשימה ובין אם לא; כלומר אין פגם בחתימתו של מועמד כתומך.

1. **באי כוח הצעות ורשימות מועמדים**

מגישי הצעות ורשימות מועמדים רשאים לציין בטופס שעליו הוגשה ההצעה או הרשימה שמות של שני אנשים שאחד מהם ישמש כבא- כוחם והשני כממלא מקומו.

אם לא צוינו שמות כאלה, רואים את החותם הראשון על ההצעה או הרשימה כבא- כוח ואת החותם השני כממלא מוקמו.

1. **סירוב לקבל רשימה או הצעה**

לפי סעיף 155 בצו אין לקבל רשימה או הצעת מועמד שהוגשה באיחור או שנעשה בה אחד מהשינויים הבאים:

1. החלפת מועמד פלוני במועמד אחר;
2. מחיקה או הוספה של שם מועמד **(כולל מחיקה בטיפקס)** ;
3. שינוי סדר רישומו של מועמד ברשימה;
4. שינוי המספר הסידורי שליד שם המועמד.

 נעשה אחד מהשינויים הנ"ל ברשימה או בהצעה, יסרב מנהל הבחירות וינחה את בא כוח הרשימה / ההצבעה לקחת טפסים חדשים ולהכין את כל הרשימה/ ההצעה מחדש, לרבות החתמת התומכים מחדש ולמסור את הטפסים החדשים לפני תום המועד להגשת רשימות והצעות מועמדים.

שימו לב: אם רשימה הוגשה על פני כמה חוברות, יש לוודא שסדר המועמדים זהה בכל החוברות של אותה רשימה. אם הסדר אינו זהה, אין לקבל את החוברת.

1. **כינוי וסימון של רשימת מועמדים**

מגישי רשימת מועמדים צריכים לתת לרשימה כינוי וכן סימון המורכב מאות אחת או שתי אותיות שונות אל האלף- בית העברי (סעיף 158 בצו ). כינוי וסימון זה יצוינו בטופס שעליו מוגשת הרשימה.

אם מגישי הרשימה לא נתנו כינוי וסימון לרשימה, יעשה זאת במקומם מנהל הבחירות השלב של בדיקת הרשימות.

1. **אישור קבלת הצעות ורשימות מועמדים**

אם אין סיבה לסרב לקבל הצעת מועמד או רשימת מועמדים בשל איחור בהגשה או בשל שינויים שנעשו בה, יקבל מנהל הבחירות או פקיד הבחירות את ההצעה/ הרשימה ויאשרו בכתב את הקבלה.

הערה: קבלה של הצעה/ רשימה ואישור הקבלה, אין פירושה אישור סופי של ההצעה/הרשימה, לאחר הקבלה על מנהל הבחירות לערוך עוד מספר בדיקות של החומר שנתקבל ועדיים יתכן שיהיה צורך לתקן ליקויים בהצעה או ברשימה ואף ייתכן שהיא תיפסל בידי מנהל הבחירות.

1. כל האמור במסמך זה הינו לעזר בלבד. בכל סתירה בין האמור במסמך זה לחוק- קובע החוק.
2. בהצלחה!!!

לכל שאלה והבהרה ניתן לפנות אליי

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|

|  |  |  |  |  |  |  |
| --- | --- | --- | --- | --- | --- | --- |
|  http://www.moin.gov.il   |   |

|  |
| --- |
| **משה אורנשטיין** |
| **מנהל הבחירות – מועצה אזורית גולן** |
| נייד:**050-6270886** |
| moshe@moin.gov.il |

 |
| **משרד הפנים** |   |  |

 |  |  |